Kommissionens afgørelse

af 9. marts 2004

om afslutning af den fornyede undersøgelse i henhold til artikel 12 i Rådets forordning (EF) nr. 384/96 af antidumpingforanstaltningerne vedrørende importen af kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina

(2004/234/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1) ("grundforordningen"), senest ændret ved forordning (EF) nr. 1972/2002(2), særlig artikel 12,

efter høring af det rådgivende udvalg, og

ud fra følgende betragtninger:

A. PROCEDURE

(1) Den 26. august 2002 modtog Kommissionen en anmodning om at undersøge, om de antidumpingforanstaltninger, der blev indført på kompaktlysstofrør med indbygget elektronisk drosselspole (CFL-i) med oprindelse i Folkerepublikken Kina ("Kina"), havde virkninger for videresalgspriserne eller efterfølgende salgspriser for den pågældende vare i Fællesskabet.

(2) Anmodningen blev indgivet af sammenslutningen Establishing Legal Lighting Competition (E2LC) ("ansøgeren") på vegne af producenter i EF, der tegner sig for over 90 % af den samlede produktion i EF af den pågældende vare.

(3) Anmodningen indeholdt umiddelbart bevis for, at den antidumpingtold, der blev indført på CFL-i med oprindelse i Kina, ikke havde ført til tilstrækkelige ændringer i videresalgspriserne eller de efterfølgende salgspriser i Fællesskabet.

(4) Kommissionen offentliggjorde derfor efter en høring en meddelelse i De Europæiske Fællesskabers Tidende(3) om indledning af en fornyet undersøgelse (absorption) vedrørende importen i EF af den pågældende vare, der i øjeblikket tariferes under KN-kode ex 8539 31 90 og har oprindelse i Kina i henhold til artikel 12 i grundforordningen.

(5) Kommissionen underrettede officielt de eksporterende producenter og importører, som den vidste var berørt af sagen, repræsentanterne for eksportlandet og EF-producenterne. Interesserede parter fik lejlighed til at fremsætte deres synspunkter skriftligt og til at anmode om at blive hørt mundtligt inden for den fastsatte frist i indledningsmeddelelsen.

B. TILBAGETRÆKNING AF ANMODNINGEN OG AFSLUTNING AF DEN FORNYEDE UNDERSØGELSE

(6) I brev af 21. november 2003 til Kommissionen trak ansøgeren formelt sin klage tilbage.

(7) I brevet understregede ansøgeren bl.a., at man i højere grad burde lægge vægt på og prioritere den import af CFL-i, som finder sted på en ulovlig måde ved overtrædelse af EF's toldlovning og den internationale handelslovgivning og på anden måde er i konflikt med godtagen handelspraksis, end den import, for hvilken de normale toldprocedurer er blevet opfyldt, for hvilken der er blevet betalt antidumpingtold, og som tilsyneladende udgør den mindste del af importen til Fællesskabet af kinesiske CFL-i. Det blev yderligere understreget, at omfanget og skamløsheden i forbindelse med svig er så foruroligende, at det i samarbejde med EF og medlemsstaternes myndigheder burde prioriteres at behandle illegal handelspraksis, som kunne skabe forstyrrelser på EF-markedet. Ansøgeren pegede også på flere svigbekæmpende undersøgelser, som var blevet foretaget med gode resultater i nogle medlemsstater.

(8) Den fornyede undersøgelse kan afsluttes, når anmodningen trækkes tilbage, medmindre en afslutning af undersøgelsen ikke vil være i Fællesskabets interesse.

(9) Kommissionen fastslog, at den nuværende fornyede undersøgelse bør afsluttes, da undersøgelsen ikke havde bragt nye betragtninger frem, som viser, at en sådan afslutning ikke vil være i Fællesskabets interesse. Interesserede parter blev underrettet herom og fik lejlighed til at fremsætte bemærkninger. Der blev ikke modtaget bemærkninger, som tydede på, at en sådan afslutning ikke ville være i Fællesskabets interesse. Flere importører fremførte dog, at svigagtig handelspraksis forvrider konkurrencen, og at man burde træffe de nødvendige foranstaltninger til at bekæmpe sådan svigagtig praksis.

(10) Kommissionen konkluderer derfor, at den fornyede undersøgelse (absorption) vedrørende importen i Fællesskabet af den pågældende vare med oprindelse i Kina bør afsluttes -

TRUFFET FØLGENDE AFGØRELSE:

Artikel 1

Den fornyede undersøgelse i henhold til artikel 12 i forordning (EF) nr. 384/96 vedrørende antidumpingforanstaltningerne for importen af kompaktlysstofrør med indbygget elektronisk drosselspole (CFL-i) med oprindelse i Kina afsluttes.

Artikel 2

Denne beslutning træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 9. marts 2004.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT C 244 af 10.10.2002, s. 2.